Olav Ugjæva

Olav Ugjæva (norrønt Ólafr úgæva) (død 1169) var et kongsemne i borgerkrigstida i Norge. Han tok kongsnavn i 1167, men måtte året etter flykte til Danmark, der han døde.

Olav var sønn til Gudbrand Skavhoggsson (Guðbrandr Skafhǫggsson) og Maria Øysteinsdotter (María Eysteinsdóttir), datter av kong Øystein Magnusson. Han blei oppfostra av Sigurd Agnhatt (Sigurðr agnhǫttr). Ifølge Snorre bodde Sigurd på Opplandene (det indre Østlandet),Snorre: Magnus Erlingssons saga, kap. 31 mens forfatteren av Fagerskinna hevder han var fra «øst i Viken», altså på østsiden av Oslofjorden.Fagerskinna: 404 (kapittel 117) 

På slutten av 1160-tallet blei Norge styrt av jarl Erling Skakke mens sønnen hans, kong Magnus Erlingsson, var mindreårig. Erling hadde lyktes i å få gjort sønnen til konge etter langvarige kamper mot andre kongsemner siden midten på 1150-tallet.Snorre: Magnus Erlingssons saga, kap. 1-2 I 1167 reiste Sigurd Agnhatt og fostersønnen Olav en flokk på Opplandene, mens Erling Skakke var i Danmark. Etter at Erling vendte tilbake til Norge for å bekjempe reisinga angreip Olav og hans menn Erling i et bakhold på Rydjokul i Sørum. Erling blei skada og kom seg så vidt unna. Ifølge sagaene blei det sagt at Olav var uheldig som ikke fikk drept Erling i denne kampen, og slik fikk Olav tilnavnet, som betyr omtrent Olav den uheldige.Snorre: Magnus Erlingssons saga, kap. 32-33

Året etter reiste Olav og flokken hans til Viken (Oslofjord-området), der de blei slått i et slag ved Stanger (i Våler i Østfold). Sigurd Agnhatt blei drept i slaget, men Olav kom seg unna og flykta til Danmark. Året etter blei han sjuk og døde der. Sagaene forteller at danskene holdt ham for å være hellig.Snorre: Magnus Erlingssons saga, kap. 34

Olav og reisinga hans omtales i kongesagaene Heimskringla og Fagrskinna. Disse to sagaene er uenige om han døde i Århus eller Ålborg.Snorre skriver at Olav døde i Ålborg (Magnus Erlingssons saga kap. 34), mens forfatteren av Fagerskinna anfører Århus (kap. 120)

 Referanser 

 Litteratur 
Fagerskinna, oversatt av Edvard Eikill. Saga bok, Stavanger 2008
 Snorre: Norges kongesagaer. Oversatt av Anne Holtsmark. Gyldendal, Oslo 1979

Kategori:Nordmenn fra norrøn tid
Kategori:Nordmenn på 1100-tallet
Kategori:Nordmenn fra middelalderen
Kategori:Fødselsår ukjent